**Iku-Turso** oli Suomen laivaston Vetehis-luokan sukellusvene talvi- ja jatkosodassa.

Valmistus
---------

*Pääartikkeli: Vetehis-luokan sukellusvene*
Alus tilattiin 4. huhtikuuta 1927 Turusta Crichton-Vulcanin telakalta, missä köli laskettiin vielä samana vuonna telakkanumerolla CV704. Alus laskettiin vesille 5. toukokuuta 1931 ja valmistui saman vuoden lopulla 13. lokakuuta.

Palvelus
--------

*Iku-Turson* miehistö laski 22. kesäkuuta 1941 Mohnin pohjoispuolelle 2,5 meripeninkulman jonoon 20 S/36 -merimiinaa ja toiset 20 miinaa Ruuskerin koillispuolelle Suursaaresta kaakkoon 24. kesäkuuta ja vielä 18 miinaa Vaindloon eteläpuolelle 26. kesäkuuta, minkä jälkeen loput suunnitelluista miinanlaskumatkoista peruutettiin. Alukselta laskettiin vielä 11. heinäkuuta 18 miinaa Lobinniemen pohjoispuolelle.

Sukellusvene määrättiin 31. heinäkuuta partioimaan Hangon ja Tallinnan välisellä reitillä. Hangon valvojien ilmoitettua 30. marraskuuta saattueen saapumisesta, lähetettiin sukellusvene *Vetehisen* kanssa merelle. Ne eivät kyenneet estämään saattueen matkaa.

Sukellusvene upotti 27. lokakuuta 1942 (päällikkönä komentajakapteeni Eero Pakkala) torpedoimalla Neuvostoliiton laivaston sukellusveneen *Štš-320:n*, jonka koko miehistö sai surmansa. Alus lähti 23. elokuuta 1944 Risholmista Lavansaareen, missä se vaurioitui pahoin osuessaan miinoitettuun sukellusveneverkkoon Lavansaaren satamassa. Aluksen päällikkönä oli tuolloin kapteeniluutnantti Pentti Airaksinen. Aluksen korjaukset saatiin päätökseen 14. joulukuuta, minkä jälkeen alus siirrettiin 20. joulukuuta Naantaliin..

Pariisin rauhansopimuksen mukaisesti Suomi luopui sukellusveneistä, joten alus myytiin 1. heinäkuuta 1953 Belgiaan Etablissement Pascal de Saedeleirille romutettaviksi muiden Vetehis-luokan veneiden ja *Saukon* kanssa. Veneet luovutettiin 4. elokuuta ostajalle. Katajanokalle saapui 10. elokuuta saksalainen hinaaja *Stein*, joka hinasi *Iku-Turson* ja *Vesihiiden* romutettavaksi. Alukset saapuivat 31. elokuuta Scheiden suulle, mistä ne jatkoivat Antverpenin satamaan.

Päälliköt
---------

Veneen päälliköinä olivat:

* kapteeniluutnantti K. Pekkanen
* kapteeniluutnantti Eero Pakkala
* kapteeniluutnantti Pentti Airaksinen

Lähteet
-------

* Kijanen, Kalervo: *Suomen Laivasto 1918–1968*. osa 1. Helsinki: Meriupseeriyhdistys, 1968.
* Kijanen, Kalervo: *Suomen Laivasto 1918–1968*. osa 2. Helsinki: Meriupseeriyhdistys, 1968.
* Stevenson, Gene C.: Submarines of the Finnish Navy.  *Warship International*, 1986, nro 1, s. 31–46. Toledo, Ohio, USA:  International Naval Research Organization, INRO. ISSN 0043-0374.   (englanniksi)
* Knorring, Nils von: *Aurajoen veistämöt ja telakat*. Vaasa: Schildts Förlags, 1995. ISBN 951-50-0735-6.
* Kijanen, Kalervo: *Sukellushälytys*. Lahti: Lahden kirjapaino ja Sanomalehti, 1977. ISBN 951-95457-0-0.

### Viitteet

1. ↑  Stevenson, Gene C. s. 43
2. ↑  Kijanen 1977 s. 35
3. ↑  Knorring 1995 s. 103
4. ↑  Kijanen, Kalervo Suomen laivasto osa 2 s. 17
5. ↑  Kijanen, Kalervo Suomen laivasto osa 2 s. 48
6. ↑  Kijanen, Kalervo Suomen laivasto osa 2 s. 50
7. ↑  Kijanen 177 s. 167
8. ↑  Kijanen 1977 s. 154-158
9. ↑  Kijanen 1977 s. 169-171

Aiheesta muualla
----------------

* Markku Melkko, *Suomen sukellusveneet*, Minerva, 2008 ISBN 978-952-492-208-1

Vetehis-luokan sukellusveneet

|  |
| --- |
| *Vetehinen* – *Vesihiisi* – *Iku-Turso* |
| Edeltäjä: AG-luokka – Seuraaja: *Vesikko* |